لماوري (بالنݣليزية: Maori) هوما السكان لأصليين ديال نيوزيلاندا. جاو لپولينيزيين، اللي هوما الجدود لقدام ديال لماوري لنيوزيلاندا مابين 1320 و1350 ميلادية. كاينين بزاف ديال النضريات اللي كاتحاول تفسّر منين جا هاد الشعب. لأصول ديال لماوري هوما فپولينيزيا، غير إما من جزر كوك أولّا جزر لجمعية. فلحكايات ديالهوم، كايݣولو باللي جاو من واحد لبلاصة اللي سميتها هاوايكي (Hawai'iki)، واللي مبدّلة على هاواي ديال لميريكان. قبل مايجيو لأوروپيين لتمّا، شعب لماوري ماكانش عاطي لراسو شي سمية. من مورا ماجاو لأوروپيين لنيوزيلاندا، هاد الشعب سمّا على راسو "ماوري" (Māori)، واللي كاتعني حقّاني، عادي وطبيعي، وسمّاو على لاخرين، خصوصا اللي جاو من النݣليز، "پاكيها" (Pākehā). ليوما كاتستعمل "پاكيها" فالنݣليزية ديال نيوزيلاندا باش تعني لأوروپيين دلبلاد. ليوما شي 775 ألف ديال لماوري كايعيشو فنيوزيلاندا، وهوما طرف كبير من التقافة ديال لبلاد. هادشي علاش خداو حقوق خاصة من عند لحوكومة. اللوغة ديالهوم، واللي هي اللوغة لماورية (Te Reo Māori)، هي لوغة رسمية معا النݣليزية. لحوكومة ديال نيوزيلاندا كاتدعم شعب لماوري باش تبقى التقافة ديالهوم حية وماتنداترش. "Native Land Act | New Zealand [1862]".